אורי משגב

אוּרִי מִשְׂגַּב (נולד ב-15 באפריל 1974) הוא עיתונאי, פובליציסט, מרצה, מורה ובמאי ישראלי. כיום עיתונאי בהארץ, ממובילי מחאת הדגלים השחורים ובין המתנגדים הבולטים לראש הממשלה בנימין נתניהו.

ביוגרפיה
מִשְׂגַּב נולד בקיבוץ חפציבה לחיים, מנהל וגזבר, ולחנה'לה, מזכירה טכנית. למד בתיכון אורט עמק חרוד. שירת בצה"ל כקצין מודיעין בחיל התותחנים. בעל תואר ראשון במדע המדינה ובהיסטוריה מאוניברסיטת תל אביב.

קריירה

בעיתונות 
בשנת 1999 החל משגב את קריירת העיתונאות שלו כשהצטרף למערכת עיתון "העיר". בעיתון זה שימש משגב ככתב מגזין, פרשן מדיני-פוליטי, מבקר מוזיקה ובעל טור במדור הספורט. בהמשך מונה לתפקיד עורך מדור הספורט וסגן עורך העיתון. בשנת 2001 שימש ככתב העיתון בניו יורק וסיקר את פיגועי 11 בספטמבר.

ב-2004 הצטרף לחברת החדשות של ערוץ 10, ושימש ככתב מגזין ותרבות במהדורת החדשות המרכזית. בשנת 2005 הצטרף לשבועון "Time Out", וכיהן כסגן עורך העיתון. 

בשנת 2006 הצטרף לעיתון "הארץ", וכיהן בתפקיד עורך וכותב. בשנת 2007 עבר ל"ידיעות אחרונות" כחבר מערכת המוסף לשבת וכותב מאמרי דעה. בתום ארבע שנות עבודה, הופסקה עבודתו על ידי העורך הראשי רון ירון. בשנת 2012 חזר משגב למערכת עיתון הארץ. הוא מפרסם בעיתון מאמרי דעה, טורי פרשנות וכן את הבלוג הפוליטי "משגב לעם".

כבמאי 
בשנת 2014, ראה אור סרטו התיעודי "חייו מלאי שיר: סיפורו של אברהם חלפי". הסרט הופק לערוץ 8 על ידי חברת קסטינה תקשורת, והוצג בהקרנת בכורה בפסטיבל הקולנוע ירושלים.

מורה ומרצה 
משגב לימד בין השנים 2006–2015 בבית הספר הדמוקרטי "קהילה", ובעבר שימש כמרצה בחוג לתקשורת של מכללת ספיר, והוא מרבה להרצות בפורומים שונים על נושאים בתחום העיתונות והמוזיקה. בשנת 2010 ייסד משגב יחד עם האוזן השלישית את "אקדמיית הביטלס", שבמסגרתה הוא מרצה ברחבי הארץ על סיפור הלהקה וחבריה.

בטלויזיה 
בסוף 2022 הצטרף לצוות המגישים של התוכנית "מבקרי המדינה" בערוץ כנסת לצד גדי טאוב, נוה דרומי ואחרים.

פעילותו במסגרת המחאה 
בשנת 2020 היה מיוזמי מחאת הדגלים השחורים, אליה קרא להצטרף בפוסט שפרסם בעמוד הפייסבוק שלו.

דעותיו הציבוריות 
בטוריו ב"הארץ" מביע משגב עמדות שמאליות ואנטי-דתיות. משגב עורר בעבר ביקורת ציבורית רחבה כשכתב טור שבו הסביר מדוע לא מל את בנו, וכן בטורים בהם קרא להפסיק את הלימוד וההנצחה של השואה בישראל בטענה כי הם "אינדוקטרינציה ציונית". טור שכתב בו קרא לשופט בית המשפט העליון נעם סולברג "עבריין בינלאומי" מאחר שהוא גר ביהודה ושומרון, ספג גינוי חריף משרת המשפטים איילת שקד.

באוקטובר 2023, בעקבות מלחמת חרבות ברזל, האשים את ממשלת נתניהו האחריות על המתקפה. לטענתו הביטחון בעוטף הופקר, ושרי הממשלה היו עסוקים בלנפוש, ולא בענייני ביטחון.

משגב הוא אחד המתנגדים הגדולים לראש הממשלה בנימין נתניהו, ונוהג לכתוב עליו ביקורות רבות. בשנים האחרונות הוא פרסם מאמרי ביקורת רבים נגד ראש הממשלה. 

ב- 11 במרץ 2023 עיכבה המשטרה את אורי משגב בעקבות ציוץ בטוויטר בו המליץ לנתניהו לא להגיע לברלין.

חשיפות עיתונאיות 
ב-27 ביולי 2017 עתר לבג"ץ נגד היועץ המשפטי לממשלה ופרקליט המדינה, בדרישה שיקבלו החלטה בפרשת מעונות ראש הממשלה, לאחר שחלפו 14 חודשים מהמלצת המשטרה על הגשת כתבי אישום. העתירה נמחקה חודשיים אחר כך לאחר שהודיע היועץ על כוונתו להגיש כתבי אישום בפרשה.

בתקופת הקורונה, ב-2021 יצא בתחקיר על מערך "טיסות החילוץ" שאישרה הממשלה בכפוף לאישור ועדת חריגים, ובו טען כי חרדים רבים הגיעו לישראל בטיסות חילוץ, כאשר ישראלים שנתקעו בחו"ל ואינם חרדים לא קיבלו אישורים לכך, ובכך מתבצעת אפלייה כלפי לא-חרדים. התקיר היכה גלים ותחקירי המשך של עיתונאים נוספים חשפו את המחדל. 

ב-2023 חשף פרשיית מתנות שבנימין נתניהו לא החזיר למדינת ישראל לאחר עזיבתו את משרד ראש הממשלה ב-2021. ביניהם תנ"ך השווה מיליונים אותו קיבל מולדימיר פוטין.

הביקורת עליו 
בחודש ינואר 2021 כתב בעיתון הארץ מאמר כנגד הציבור החרדי סביב מגפת הקורונה בו כתב כי . בעקבות כך הוגשו כנגדו תלונות ובית הדין לאתיקה של מועצת העיתונות קבע כי המאמר גזעני, מסית ומעודד מלחמת אחים. בית הדין גם נזף בהארץ והורה להסיר את המאמר מאתר האינטרנט של העיתון.

בספטמבר 2023 השר עמיחי שיקלי הגיש נגדו תביעת דיבה כיון שזה טען כי שיקלי סרב להתגייס בזמן מלחמת לבנון השנייה.

ב-5 באוקטובר 2023 לאחר שחשף כי השר ניר ברקת נסע על חשבון הציבור ללונדון, כינתה אותו העיתונאית אילה חסון "שקרן" בטוויטר.

חיים אישיים 
מתגורר ביפו ונשוי לסיוון. לזוג ארבעה ילדים.

קישורים חיצוניים

 
 משגב לעם - הבלוג של אורי משגב, באתר הארץ

הערות שוליים

פובליציסטים ישראלים
בלוגרים ישראלים
סגל ידיעות אחרונות
סגל הארץ
חפציבה: אישים
בוגרי תיכון עמק חרוד
בוגרי אוניברסיטת תל אביב
ישראלים שנולדו ב-1974